Frank Aaen (EL), 2000-04-27:
Jeg skal takke for besvarelserne, og jeg skal også anerkende de pæne hensigter, der er udtrykt i besvarelserne.
Men jeg er også nødt til at sige, at man er nødt til at være mere konkret, for det viser sig jo, at med de ting, der er gjort i denne regerings tid, er der altså - uden at lægge op til en debat om, hvor succesrig regeringen har været - en lang række områder, hvor folk falder igennem, og derfor er vi nødt til at være mere konkrete.
Vi kan ikke snakke om social tryghed som noget abstrakt eller som noget gennemsnitligt, for det kan altså ikke være nok, at et gennemsnit ser pænt ud; det er nødvendigt, at det ser godt ud for den enkelte.
Jeg har et eksempel fra Aalborg med en pige, der glemte at komme til en samtale i arbejdsformidlingen.
Straks stoppede dagpengene, kontanthjælp blev udbetalt mod tilbagebetaling, der blev sagt nej til barseldagpenge, og der blev sagt nej til forældreorlov, for pigen var jo ikke ikke længere dagpengeberettiget.
Er det regeringens politik?
Jeg spurgte arbejdsministeren forleden dag, og det er altså regeringens politik.
Men vi prøver igen: Er det virkelig regeringens opfattelse, at et menneske, der kommer 16 dage for sent til en samtale, skal have en straf i den målestok?
Det må man kunne svare på.
Vi har pensionister, der i dag ikke har råd til tandpleje, nødvendig medicin og briller, og for hvem et par briller, der er røget på gulvet, medfører en social katastrofe.
Er det regeringens politik?
Vi har kontanthjælpsmodtagere, der ikke har en chance på arbejdsmarkedet, og som mangler penge til den familiefest, som kontanthjælpen jo ikke giver mulighed for at spare op til.
De løber med aviser nogle dage for at få penge, så der kan afholdes fest, men bliver de opdaget - hov, straks bliver samtlige de penge, der er tjent ved at løbe med aviser, inddraget igen af kommunen.
Er det regeringens politik?
Kontanthjælpsmodtagere, der sættes i vilkårlig aktivering på diktat af en sagsbehandler, men som nægter at følge diktatet, bliver straks frataget ethvert forsørgelsesgrundlag for hele familien.
Det er efter vores opfattelse i strid med grundloven.
Er det regeringens politik?
Eller vil man sige: Nej, folk skal tages med på råd, og vi kan under ingen omstændigheder fratage alle enhver form for forsørgelse?
Eller hvad med den syge, der efter 1 års sygdom oplever, at sygedagpengene stopper?
Der er ikke sat gang i nogen revalidering, der er ikke tilkendt nogen pension, pengene stopper bare, enhver form for ydelse fra det offentlige stopper, bare fordi vedkommende tilfældigvis bor sammen med en, der tjener penge.
Er det regeringens politik, at man skal have sådan en deroute på grund af et trafikuheld, at man ingenting skal have efter 1 år?
Man er nødt til at være konkret, og vi har bunkevis af eksempler - vi har dem også med i dag, hvis nogen interesserer sig for dem.
Der er desværre alt for mange eksempler på, hvordan folk rammes af sociale ulykker, og hvor man kan sige, at man ikke har noget ud af, at der er pæne statistikker.
Det er ikke nok for dem, der rammes, og derfor har vi et forslag til vedtagelse med nogle meget konkrete forslag, som opfordrer regeringen til at forholde sig meget konkret og præcist til tingene, så vi kan se, om der er indhold i de pæne ord.
Enhedslisten vil fremsætte følgende: Forslag til vedtagelse »Selv om landet har en stærk økonomi og flere er kommet i arbejde, er der fortsat mange, der ikke har en socialt tryg tilværelse, og mange, der har for lidt indflydelse på deres eget liv.
Folketinget opfordrer regeringen til at fremlægge initiativer, der øger den sociale tryghed, herunder - sikre alle pensionister gratis tandpleje, nødvendig medicin og briller, - fjerne de urimelige økonomiske sanktioner, der i dag kan ramme arbejdsløse, der modtager dagpenge eller bistandshjælp, - gøre det mere økonomisk overkommeligt at være medlem af en arbejdsløshedskasse ved at nedsætte egenbetalingen, - give bistandsmodtagere mulighed for selv at tjene lidt, uden at hele indkomsten straks modregnes i bistandshjælpen, - sikre studerende med børn en højere uddannelsesstøtte, - sikre, at alle syge eller nedslidte modtager sygedagpenge indtil revalidering iværksættes eller der er bevilget førtidspension, - fremme en ændring af pleje og omsorg, så der både er tilstrækkeligt personale og det er den enkeltes behov og evne til at medvirke og ikke stive skemaer, der er styrende, - sikre, at alle, der er afhængige af offentlige tilbud, i højere grad tages med på råd og ikke bare pålægges forskellige aktiviteter, som det f.eks. ofte sker for bistandsmodtagere og - sikre flere boliger til ældre, studerende og hjemløse ved at øge det almennyttige boligbyggeri.
Det er efter vores opfattelse meget præcise og meget konkrete forslag, som jeg også mener vi har krav på at kunne få nogle præcise svar på her i dag.